Desperados - Wanted Dead or Alive
Du skal selvfølgelig være hurtig på aftrækkeren, men mest af alt skal du være snu. Det går ikke bare at skyde løs. Så er du nemlig den første, der dør af blyforgiftning. Meget hurtigt.

Når du går i gang med at installere spillet, får du en menu, hvor du bliver bedt om at skrive, hvor det skal lægge sig på din harddisk. Skriv for eksempel: c:\Programmer.

Når spillet er installeret, finder du den mappe, du lagde det i. Start spillet ved at klikke på det brune ikon med navnet Desperados. Hvis du ikke kan finde det, så brug Søg efter i Start-menuen. Søg efter Desperados.

Når du har dobbeltklikket på ikonet, starter spillet. Du får nu en menu med to muligheder. Vælg ENTER GAME.

Nu får du en menu, hvor du kan vælge OPTIONS. Gør det, og vælg så SHORT CUTS. Her ser du en liste over, hvilke taster på tastaturet du bruger til spillets funktioner. Du kan vælge at skrive dem ned eller bruge ikonerne på skærmen under spillet. Vi anbefaler det sidste.

Klik så CANCEL, og derefter BACK, og derefter PLAY.

Nu bliver du præsenteret for en gennemgang af spillets funktioner og figurernes tricks. Venstreklik, hver gang du har læst en side. Når du er færdig, går spillet i gang.

I starten af spillet har du en inaktiv rolle. Du skal bare høre godt efter, hvad figurerne siger, og se, hvad der sker.  Det er ikke til at misforstå, hvornår du skal tage over.

Sådan styrer du figurerne

I nederste venstre hjørne	
Du vælger med et klik, om den markerede mand skal være stående eller liggende. 

Uret
Hurtig handling. Vælg en mand ved at klikke på hans portræt i bunden af skærmen. Klik på uret, klik så på for eksempel den knivkastende hånd i våbenvælgeren i øverste venstre hjørne. Vælg den mand, du vil dræbe, og klik så på den grønne pil ved uret. Manden gennemfører nu din ordre.

To portrætter
Klik på et ansigt, og du vælger den ene af dine to mænd. Du kan også vælge ham ved at klikke direkte på ham, og du kan vælge begge mænd, hvis du klikker på begge to og samtidig holder Shift-tasten nede. Så kan du bede dem begge om at gå samme sted hen samtidig.

Kikkert
Fremtryller en farvet trekant, der viser din modstanders synsfelt. Grøn betyder, at alt er o.k., gul, at du skal til at passe på, og rød, at du er opdaget og dermed jaget vildt.

Hængelås
Kameraet følger en fjende, du har valgt med et klik.

Mænd nederst til venstre	
Zoomer ind og ud.

Kort	
Du får et overblik over hele området. Grønne prikker er dig selv eller din ven. Rød er en fjende. Blå er en civil. Brun er en hest. Grå er et andet dyr, og gul repræsenterer en vigtig ting, du måske skal have fingrene i.

Våben og tricks	
I øverste venstre hjørne ser du et portræt af den mand, du har valgt. Du kan klikke på de forskellige cirkler og dermed vælge, hvad din mand skal gøre, for eksempel slå, kaste kniv eller skyde, og derefter klikke på ofret. Du kan bagefter fjerne liget ved at gå hen til det og klikke på det, så du tager hans værdigenstande. Derefter ser du en hånd, klik, og du tager liget på skulderen. Gå et sted hen og højreklik, og du smider liget på jorden. 

Du går, løber eller kravler rundt på spilleområdet ved først at vælge din mand og derefter om han skal være stående eller kravlende. Hvis du klikker en enkelt gang på det sted, han skal hen, så går eller kravler han, og hvis du dobbeltklikker. så løber han.

Hvis du føler, at du er på glatis, så kan du gemme spillet, der hvor du er kommet til, ved at trykke på Esc på tastaturet og vælge SAVE. Klik på bjælken nederst på skærmen, og indtast et navn. Klik så på CONTINUE, og spillet fortsætter, hvor du slap. Hvis du dør, kan du altid vælge LOAD og dobbeltklikke på det, du gemte før. Så er du fri for hele tiden at begynde forfra.

Nu er du klar. Men husk, at du ikke skal skyde løs, for så bliver du opdaget med det samme. Kravl og snig dig rundt. Brug hjernen mere end seksløberne.